2020 blev grønt vendepunkt for bilsalget

I december måned blev der solgt flere elbiler på en måned end nogensinde før herhjemme. Det kronede et generet godt år for både elbiler og plugin-hybrider. Et år, som De Danske Bilimportører kalder for det grønne vendepunkt for bilsalget:

– 2020 blev året, hvor danskerne for alvor begyndte at tage den opladelige teknologi til sig. Salg af grønne opladelige biler steg markant, og vi forventer at bilsalget i 2021 vil fortsætte på den grønne bølge, siger Mads Rørvig, administrerende direktør for De Danske Bilimportører.

Alene i december måned blev der indregistreret knapt 4.000 elbiler – her var de 1.462 Tesla Model 3.

– Det høje personbilsalg i december skal ses i lyset af, at mange forbrugere givetvis har ventet på vished om det nye afgiftssystem. Den vished fik forbrugerne og branchen endelig i starten af december, og det afspejlede sig også i bilsalget, siger Mads Rørvig.

Afgiftsændringen med virkning fra 18. december 2020 behandles stadig i Folketinget, og forventes vedtaget endeligt i det nye år.

(Kilde: De Danske Bilimportører).

Som det ses i salgsudviklingen herover slog december ale rekorder. Men elbilerne var generelt godt kørende i 2020, hvor der blev indregistreret 14.234 nye elbiler. Det er en stigning på 157,7 procent i forhold til året før.

Ikke overraskende er Tesla Model 3 stadig danskernes darling, men Volkswagen er kommet rigtig godt med. De første ID.3’ere kom først til landet i slutningen af september, men blev alligevel årets næstmest solgte elbil. I december alene kørte der 703 nye ID.3’ere ud fra forhandlerne.

Top 10 elbiler 2020

# | Model | Solgte
1 | Tesla Model 3 | 4.279
2 | Volkswagen ID.3 | 1.722
3 | Hyundai Kona | 1.161
4 | Kia Niro | 834
5 | Renault Zoe | 704
6 | Volkswagen Golf | 625
7 | Nissan Leaf | 566
8 | Audi e-tron | 493
9 | Volkswagen e-Up | 369
10 | Porsche Taycan | 327

(Kilde: De Danske Bilimportører)

Også plug-in hybriderne fortsatte det gode momentum i december måned. Med 3.503 nye plugin’er blev salgsrekorden fra juli måned allerede overgået. I forhold til december 2019, som bød på 262 plug-in’er, var plug-in-salget i den forgangne måned over 13 gange så højt.

Set over hele året 2020 er Danmark blevet 18.248 nye plugin’er rigere. I 2019 stod der 3.885 på bundlinjen – altså, bød 2020 på en stigning på 369,7 procent.

Top 10 plugin-hybrider:

# | Model | Solgte
1 | Ford Kuga | 4.916
2 | Mitsubishi Outlander | 1.386
3 | Kia Ceed | 1.154
4 | Peugeot 3008 | 1.111
5 | Kia Niro | 946
6 | Volkswagen Passat | 719
7 | Kia Xceed | 690
8 | Volkswagen Golf | 681
9 | Renault Captur | 586
10 | Volvo XC40 | 496

(KIlde: De Danske Bilimportører)

Salget af opladelige biler udgjorde 32,3 procent af det samlede personbilsalg i den forgangne måned. Til sammenligning var andelen af el- og plugin-hybridbiler henholdsvis 5,9 og 1,7 procent i december 2019.

Set over hele 2020 var 16,2 procent af de nye personbiler enten en elbil (7,2 procent) eller en plugin-hybrid (9,2 procent).

Du læser iNPUT – magasinet om teknologi. Husk at tjekke vores hjemmeside, for at læse de seneste nyheder, følg os på Facebook og tjek de seneste videoer på vores YouTube-kanal.

2020 blev grønt vendepunkt for bilsalget