Top 10 elbiler: Tesla Model 3 dominerer fortsat herhjemme

Det går fortsat rigtig sløjt for salget af biler herhjemme. I maj måned blev der således solgt 11.432 nye personbiler, hvilket er 40,1 procent færre biler end i samme måned sidste år. Det viser nye tal fra De Danske Bilimportører. Interessen for og salget af elbiler og plugin-hybrider er dog næsten upåvirket. År-til-dato har der aldrig været solgt så mange elbiler som i år, og plugin-hybriderne oplevede et rekordhøjt salg for maj måned.

– Salget af elbiler viser, at danskerne har holdt fast i de grønne ambitioner på trods af krisen. Men hvis den overvejende positive udvikling skal fortsætte, skylder politikerne stadig svar på, hvad der skal ske med beskatningen af grønne biler fra næste år, siger Mads Rørvig, der er adm. direktør for De Danske Bilimportører.

Der er i årets første fem måneder indregistreret 2.886 nye elbiler mod 1.886 elbiler i 2019. Kigger vi isoleret på maj måned 2020, blev der indregistreret 374 elbiler, hvor der i maj 2019 blev indregistreret 422 biler, hvilket vil sige, at vi har oplevet et fald på 11,4 procent i den forgangne måned i forhold til samme måned sidste år.

I maj 2020 udgjorde elbilerne 3,1 procent af det samlede antal nyregistrerede personbiler. I 2019 var andelen af elbiler i det totale personbilsalg 2,4 procent – ligeledes en positiv udvikling.

Tesla Model 3 dominerer

Tesla er stadig danskernes favorit. Tesla har således solgt næsten dobbelt så mange elbiler som nummer to på listen, nemlig Volkswagen. Det kan dog ændre sig markant, når VW sender ID.3 på gaden i løbet af de næste måneder.

Ser man på de enkelte modeller, er Tesla Model 3 også knusende overlegen med 112 solgte eksemplarer i forhold til VW e-Golf på andenpladsen (51 eksemplarer). Model 3 har nu været den mest solgte elbil herhjemme tre måneder i streg.

Ny på listen er i øvrigt den relativt billige kinesiske MG ZS – det bliver interessant at holde øje med den i de kommende måneder.

# | Sidste måned | Mærke & model | Antal
01 | 01 | Tesla Model 3 | 103
02 | 02 | VW e-Golf | 51
03 | 06 | Hyundai Kona | 46
04 | 03 | Kia e-Niro | 45
05 | 08 | Audi e-tron | 26
06 | 05 | Renault Zoe | 21
07 | 09 | Nissan Leaf | 14
08 | 07 | VW e-Up | 9
09 | – | Hyundai Ioniq | 8
09 | – | MG ZS | 8

(Kilde: De Danske Bilimportører)

Kigger vi på, hvilke mærker der samlet set er mest populære, ser det således ud:

# | Mærke | Antal
01 | Tesla | 112
02 | Volkswagen | 60
03 | Hyundai | 54
04 | Kia | 48
05 | Audi | 26
06 | Renault | 21
07 | Nissan | 14
08 | MG | 8
09 | Skoda | 6
10 | Jaguar | 4

(Kilde: De Danske Bilimportører)

Plugin-hybrider er populære

Salget af de (opladelige) plugin-hybrider fortsætter de positive tendenser med månedlige salg, der konsekvent har været et par hundrede køretøjer højere i samtlige måneder end året forinden siden september 2019. I maj måned er salget steget med hele 195,0 procent ift. salget i maj måned 2019. Således blev der indregistreret 587 plug-in hybrider i sidste måned mod 199 biler i maj 2019.

Til og med maj 2020 har 3.137 nye plug-in hybridbiler fået plader på. Det er 97,3 procent flere end i samme periode af 2019, hvor 1.590 plug-in hybridbiler blev indregistreret.

Top 10 elbiler: Tesla Model 3 dominerer fortsat herhjemme