Flere danskere vælger elbil

Salget af elbiler i Danmark stiger fortsat en smule, selv om der endnu er langt til de tal, vi ser hos vores broderfolk i Norge. Således er antallet af solgte elbil steget i august måned, ja, salget er faktisk fordoblet i forhold til sidste år, melder De Danske Bilimportører.

I august måned er der solgt 340 elbiler, hvilket er næsten 98 procent flere end august 2018, hvor der blev solgt 172 elbiler. I de første otte måneder af 2019 er der blevet solgt 3.139 elbiler, hvor der i samme periode sidste år blev solgt 747 elbiler. Det svarer til en stigning på 327 procent.

Til sammenligning faldt antallet af solgte personbiler med knapt 10 procent i samme periode – fra 20.741 biler i august 2018 til 18.697 biler i 2019. Med til historien hører dog, at der i august sidste år blev solgt ekstra mange biler forud for strammere lovgivning, der trådte i kraft fra 1. september 2018.

El vinder over hybrid

Salget af plugin-hybridbiler har haft en mindre tilbagegang. I løbet af august måned har 326 opladelige hybridbiler fået nummerplade på, sat op imod en afsætning på 496 biler i august 2018. I 2019 er der indtil videre (januar – august) solgt 2.359 plug-in hybrider, hvor der sidste år blev solgt 2.523, det er et mindre fald på cirka 6 procent.

Her er De Danske Bilimportørers oversigt over de mest solgte elbil-mærker i hele 2019 indtil videre. Modellen er desværre ikke specificeret. Dog kan vi se af andre tal fra De Danske Bilimportører, at der i august måned alene blev solgt 96 eksemplarer af Tesla model 3, 20 eksemplarer af Tesla Model S og 16 eksemplarer af Model X.

# | Mærke | Antal
01 | Tesla | 1.454
02 | Hyundai | 573
03 | BMW | 302

Selv om salget af elbiler stiger (langsomt) er der dog ikke en eneste elbil at finde på listen over de 20 mest sælgende biler i august. Herunder de ti bedst sælgende biler i Danmark i august måned:

# | Mærke og model | Antal
01 | Peugeot 208 | 607
02 | Peugeot 108 | 580
03 | Citroën C3 | 576
04 | Nissan Qashqai | 560
05 | Volkswagen Polo | 486
06 | Toyota Yaris | 460
07 | Volkswagen T-Cross | 393
08 | Volkswagen Golf | 369
09 | BMW 3 | 304
10 | Toyota Aygo | 300

Flere danskere vælger elbil