328 nye danske elbilsejere i oktober

Det øgede fokus på klima og miljø kan have smittet af på danskernes valg af personbiler, mener De Danske Bilimportører. En ny opgørelse viser, at der i oktober måned er blev solgt 328 elbiler, hvilket er næsten dobbelt så mange som sidste år, hvor der blev solgt 170 elbiler i samme måned.

–Det står helt klart, at danskerne ønsker at bidrage til den grønne omstilling. Elbiler og plug-in hybrider er fortsat et populært valg, og har været det de seneste år. Med det øgede fokus på klima- og miljø er der ingen grund til at tro, at denne tendens ændrer sig – derfor forventer vi også at se grønne tal på bundlinjen, når året er omme, siger direktør for De Danske Bilimportører, Gunni Mikkelsen, i en pressemeddelelse.

Samlet for året er der blevet solgt 4.244 elbiler, hvor der sidste år blev solgt 1.100 i den samme periode. Det resulterer i en stigning på cirka fire gange så mange solgte elbiler som sidste år.

(Kilde: De Danske Bilimportører)

Samme positive tendens gælder også for hybridbiler. 421 plug-in hybrider har fået nummerplade på i oktober måned, hvor det kun var tilfældet for 151 plug-in hybrider i oktober sidste år. Sammenligner man salget fra 2018 med 2019 er der også positive tal at finde – der er samlet set blevet solgt 3.191 opladelige hybridbiler i perioden januar til oktober 2019, sat op imod 2.798 styks sidste år – altså en fremgang på ca. 14 procent.

De mest populære el- og hybridbiler i år er:

Elbiler | Hybridbiler
1. Tesla (1.955 stk) | 1. Kia (1.744 stk)
2. Hyundai (678) | 2. Mitsubishi (387)
3. BMW (423) | 3. Hyundai (378)

328 nye danske elbilsejere i oktober